DISSERTATIO  MEDICA 


INAUGURALIS 

DE 

DIABETE  MELLITO. 


AUCTORE  JOHANNE  HUGGINS. 


Bonus  ac  diligens  morborum  observator  fuit  ille, 
qui  scripsit,  “  sub  longis  morbis  nec  sanitatem  in  pro¬ 
pinquo,  neque  exitium  esse.”  Nihilominus  mire  er¬ 
ravit  idem,  edocens  medico  in  acutis  parum  profi¬ 
cienti  magis  ignoscendum  esse  y  quoniam  et  curatio 
et  eventus  longorum  multo  minus  sub  medici  impe¬ 
rio  sint.  Morbi  enim  longi,  qualescunque  eorum 
fuerint  causae,  diu  trahendo  fabricam  atque  actionem 
organorum,  multo  profundius  penitiusque  corrum¬ 
punt  :  valetudinem  generalem,  vel,  quod  idem  est, 
munera  cum  sede  mali  primarii  directe  vel  oblique 
consentientia,  insanabilius  pessundant.  Quapropter 
pars  longe  maxima  hujusmodi  malorum,  vix  aut  ne 
vix  quidem  a  medico  utcunque  diligenti  in  valetudi¬ 
nem  prosperam  reduci  potest.  Hinc  fit,  ut  inter 

multiplicia  medicorum  opprobria,  longa  acutis  multo 
numerosiora  extent. 

Diabetes,  de  qtio  agere  in  hoece  tractatu  animus 
est,  in  hunc  numerum  optimo  jure  a  medicis  recep¬ 
tus  est.  Hominem  diu  alternis  valetudinis  spe,  mor¬ 
tis  timore,  agitat ;  nec  sanitas,  nec  exitium  in  pro¬ 
pinquo  est ;  sed  tandem,  medicina  post  longum  ac 
inutile  fere  luctamen  frustrata,  mali  violentiae  cedere 
cogitur.  Quando  igitur  tam  sinistri  hactenus  fuerit 
eventus,  tam  inefficacis  curationis,  medicos  natur¬ 
am  Diabetis  diligenter  quaesivisse,  quis  mirabitur  ? 
etiam  dissertationi  hujusmodi  idoneum  praebere  ar¬ 
gumentum  nemo  non  videbit.  Quamvis  enim  ni¬ 
hil  novi  propositurus  sim,  saltem  ea  quae  in  aegris 
annotaverim  cum  aliorum  observatis  componere  licet, 
et  notiones  proprias  de  singulis  breviter  subjicere. 
Ea  enim  hujus  almae  Academiae  licentia  est. 


DE  NOMINE  AC  DEFINITIONE. 

Diabetes  a  duobus  verbis  Graecis  derivatur  quae 
“  transire ”  significant.  Nomen  erat  olim  Siphoni 
inditum,  et  hinc  nomen  deductum  verisimile  est ; 
quoniam  in  Diabete,  potus  per  hominem,  quasi  per 
siphonem,  confestim  effluit. 

Morbus  antiquis  haud  incognitus  erat ;  ipsum  ta¬ 
men  vocabulum  apud  Caelium  Aurelianum  et  Gale¬ 
num  primum  occurrit.  Hic  tamen  in  Praxi  sua  bis 
tantum  se  vidisse  testatur ;  et  in  temporibus  recen- 


DE  DIABETE  MILLITO. 


3 


tloribus  eadem  fere  ejus  paucitas  fuit  Hildano  et 
Lommio.  In  ea  regione,  qua  nunc  scribo,  frequen- 
tior  est  quam  qualibet  fere  alia.  Sed  quam  ob  cau¬ 
sam,  minime  constat.  Accusant  luxuriam  auctam 
mortalium  ;  accusant  et  aquae  potum,  qui  nonnullis 
causa  fuit ;  sed  ni  fallor,  vera  ejus  causa  in  aucta  cu¬ 
riositate  medicorum,  et  maxime  Scoticorum,  de  hoc 
malo  latet.  Morbus  enim  est  multo  rarius  Idiopathi¬ 
cus,  quam  vulgi  opinio  fuit ;  et  casus,  quales  olim  ac 
aliis  regionibus  pro  diversis  morbis  descripti,  atque 
curati  sunt,  hic  sub  nomine  Diabetae,  siquidem  uri¬ 
nae  fluxus  auctior  sit,  recensentur.  Saepenumero 
enim  cum  Phthisi,  Tabe  mesenterica,  Hepatitide, 
Nephritide  quadam ;  Lienis,  Pancreatis,  vel  ipsius 
Ventriculi  inflammatione  conjunctus  esse  videtur. 
Symptomata  quoque  hodie  magis  familiaria;  ideoque 
facilius  et  ab  aegris  et  a  medicis  malum  agnoscitur. 
Quinetiam  minus  fortasse  cognitus  fuit  hactenus  Dia¬ 
betes,  propter  nominum  ejus  diversitatem.  Lienteria 
enim,  Diarrhoea ,  Nephritis ,  Urinae  profluvium,  Dy- 
psacos,  Hydrops  ad  matulam ,  &c.  &c.  pro  libitu  auc¬ 
torum  appellatus  fuit.  A  Culleno  hisce  verbis  de¬ 
finitur. 

Diabetes. — -Urinae  plerumque  praeternaturalis, 
copia  immodica,  profusio  chronica. 

Species  I. — Diabetes  Mellitus,  cum  urina  odo¬ 
ris,  coloris,  ac  saporis  mellei. 

Species  II. — Diabetes  insipidus,  cum  urina  lim¬ 
pida,  non  dulci. 

Haec  vero  Culleni  definitio  mihi  nimis  jejuna  vi- 

detur  :  atque  illa  quam  Rollo  proposuit,  morbi  na¬ 
turam  concinnius  comprehendit. 

“  Desiderium  cibi  inexplebile ;  sitis  perpetua ; 
urina  aucta  et  subdulcis,  pulsus  frequens.  Calor  pa¬ 
rum  auctus,  cutis  arida,  cum  marcore.”  (Rollo  on 
Diabetes). 

Species  secunda  longe  rarissima  est ;  atque  cum 
apparet,  varietas  potius  est  praeeuntis.  Cullenus 
quidem  in  notula  hanc  raritatem  plane  declaravit* 

DE  HISTORIA  MORBI. 

Nullus  sexus,  nulla  fere  aetas  post  pubertatem  hoc 
malo  libera ;  viri  autem  prae  faeminis  ei  magis  ob¬ 
noxii;  virilis  et  senilis  prae  juvenili  aetate.  Lente 
furtimque  obrepens,  nulla  fere  sui  ingressus  monita 
aegro  submittet.  Omnium  fere  auctorum,  Are- 
taeus  signa  praeeuntia,  quae  pauca  forte  antecedant, 
optime  describit ;  ni  tamen  eo  fors  vel  imaginatio 
aliquid  contulerit.  “  Os  humore  privatur,  saliva  est 
albida,  spumans,  perinde  ac  in  siti ;  nondum  tamen 
insitiunt ;  praecordia  gravia  sunt ;  calorem  aut  fri¬ 
gus  a  ventre  in  vesicam  tendere  sentiunt,  prout  ad¬ 
ventantis  morbi  processus  est.  Paulo  plus  lotii  quam 
moris,  erat,  effunditur  ;  sitis  adest,  sed  nondum  ve¬ 
hemens.”  (De  Morbis  Diuturnis,  Lib.  II.  p.  «57») 

Rei  quoque  obscuritati  adjicit,  quod  sape  Dyspep- 
ticis,  Hystericis,  Asthmaticis,  subitus  et  magnus 
urinae  fluxus  fit,  citoque  post  abit.  Porro,  Diabetes 

utpote  malum  omnino  infrequens,  a  Phthisi  quae 
saepe  comitatur,  minime  indicatur ;  nec  magis  a  vi¬ 
rium  depressione  nonnullis  diu  antecedente. 

Utcunque  autem  praenuncia  sese  habeant,  morbus 
jam  formatus  sensus  debilitatis  ac  oppressionis  impri¬ 
mis  habet.  His  somnus  perturbatus  saepe  additur. 
Deinde  cibi  appetitus  potusque  ingruunt,  cutis  ares¬ 
cit,  caloris  in  ventre  sensus,  obtusus  tamen,  sed  qua¬ 
si  intus  aliquid  corrodens,  percipitur.  Aliis  una 
dolores  fugaces,  Rheumatismi  instar,  per  pectora, 
.  abdomen,  membra ;  lenes  tamen,  volitant.  Nonnul¬ 
lis  crura  imbecilla  et  frigida  sub  initio  sunt,  plerisque 
vero  morbus  diu  adfuit,  et  vires  mediocriter  detritae 
sunt,  priusquam  haec  signa  observentur. 

Lumborum  dolor,  motu  nisuve  auctus,  sensus  pon¬ 
deris  et  quasi  plenitudinis  circa  renes,  etiam  urinae 
mictio  dolens,  jam  abundans,  dotibus  mutatis,  simul 
notantur  in  multis  exemplis.  Aliis  vero  haud 
paucis,  fluxus  urinae  nimius,  cum  siti  vix  mediocri, 
et  appetitu  vorace,  diu  adsunt,  sine  multa  mutatione 
corporis  aut  valetudinis  generalis.  Qualitas  urinae 
excretae  vitiari  adparet,  sic  ut  latex  flavus  vel  fuscus, 
nares  fortiter  feriens,  in  liquorem  pene  inodoratum, 
limpidum,  seroque  lactis  subsimilem,  mutatur. 

Sub  initio  morbi,  cutis  non  semper  aret ;  aliquan¬ 
do  sudores  partiales  erumpere  videntur  ;  atque  in  iis 
exemplis  quae  tradidit  Cei.  Franciscus  Home,  sudor 
maximus  post  meridiem  fuit,  minimus  vero  ante. 
Extremitate  superiore  tamen  et  trunco  maxime  vi¬ 
detur  ;  vix  unquam  in  membris  inferioribus.  Multis 

vero  cutis  siccissima  est,  per  totum  morbi  curricu¬ 
lum. 

In  morbi  decursu,  capitis  dolor  sentitur,  appetitus 
sitisque  magnopere  exacerbata,  vix  satianda.  Fauces 
inspectae  duritiem  coriaceam  saepe  exhibent,  cum 
sulcis  quasi  vel  areolis  aridis  interpositis,  licet  haec 
conditio  minime  pro  portione  sitis  existat. 

Alvus  fere  adstricta  est,  et  siquando  faeces  descen¬ 
dant,  durae  sunt,  albidae,  vel  aliquando  viridis  colo¬ 
ris,  ut  post  mortem  fuisse  testatur  auctor  illustris  su¬ 
pra  citatus.  Pauculis  tamen  exemplis,  praesertim 
post  Hectica  supervenerit,  diarrhoea  hominem  urget, 
fatumque  praecipitat. 

Inquies  animi,  vitae  taedium,  vigilantia,  vel  somnia 
horrida,  moestitia,  marcor,  anxietas  circa  praecordia, 
miserum  occupant ;  saepe  inflationes  intestina  ten¬ 
dunt,  atque  calor  modo  memoratus  indies  augescit. 
Tubi  ejusdem  secretio  per  totum  tractum  vitiatur, 
saliva  fit  spissa,  viscosa ;  gingivae  tumore  ac  dolore 
afficiuntur,  succus  gastricus  iners  jam  factus,  cibum  in 
stomacho  diu  immutatum  manere  sinit,  id  quod  vo¬ 
mitus  saepe  demonstrat. 

Genitalia  demum  ruinae  generalis  haud  immunia, 
saepe  exulceratione  circa  urethram  afficiuntur,  et  in 
plerisque  omne  veneris  desiderium  extinguitur. 

Tandem  vero  Hectica  accedit.  Nocte  ingruente, 
exacerbatur  pulsus,  ab  80  ad  120  duriter  micans  ; 
pedum  plantae  manuumque  palmae  calent,  dolores 
augentur  omnes,  sudor  saepe  subacidus  et  ingratus 
in  cutem  provenit.  Pedum  tumor  intercus,  oculo- 

rum  caligines,  tarsi  exulceratio  vel  dolor,  vertigines, 
macies  ultima,  urinae  finalis  et  lethalis  suppressio, 
mortem  impendere  ostendunt.  Ad  finem  vitae  us¬ 
que  moestitia,  animique  depressio  perstat ;  atque  vox, 
quanquam  saepe  rauca,  hanc  spei  jacturam  indicat. 

Supra  diximus,  Diabetem,  saepe  cum  Phthisi  co¬ 
pulatum  esse  ;  et  plerisque  per  totum  morbi  cursum 
tussis  sicca  vel  humida,  cum  sensu  ponderis,  doloris, 
molestiae,  comitatur. 

Hic  fere  morbi  habitus  est,  aliquando  tantum  in¬ 
gravescunt  omnia,  ut  aegrum  miserrime  extinguant. 
Pauca  tamen  restant  de  iis  notanda  signis,  quae  Rol- 
lo  in  definitionem  supra  laudatam  conflavit,  quaeque 
vix  aut  ne  vix  quidem  inter  historiam  tradi  poterant. 

Urina  nimia  princeps  utique  signum  est,  et  quan¬ 
titas  hujus  maxime  variat,  secundum  tabulas  staticas. 

Doctoris  Rye,  mediae  urinae  quantitas,  in  hac 
regione  ad  libras  quatuor  quotidie  in  sano  homine 
est ;  sed  exempla  non  desunt,  quibus  ad  30,  40,  56, 
etiam  70  libras  mictio  diurna  visa  est.  Plerumque 
tamen  inter  septem  et  sedecim  libras  mensura  vacil¬ 
lat. 

Experimenta  Doctoris  Home,  supra  citata,  osten¬ 
dunt  diversam  esse  copiam  urinae  diversis  diei  tem¬ 
poribus,  maximam  vero  post  meridiem. 

Quod  ad  qualitates  ejus  pertinet,  plerumque  sero¬ 
sa  est,  subdulcis  ;  atque  vaporando  inspissata,  residu¬ 
um  saccharinum  relinquit,  quod  diligenti  tractatione, 
secundum  artificia  cbemica,  in  crystallos  genuini 
sacchari,  haud  difficulter  convertitur. 

Hoc  inventum  alii  Willisio,  alii  veteribus  attribu- 

unt ;  sed  postquam  Doctor  Dobson,  Liverpolensis, 
in  seculo  praeterito  medicorum  attentioni  paulo 
acrius  inculcaverat,  tunc  primum  pro  causa  morbi 
a  multis  exquiri  coepit.  Frustra  tamen  in  sanguine 
quaerunt ;  nullum  enim  signum  inibi ;  nec  serum 
hujus  laticis,  quanquam  lacteum  quodammodo  et 
turbidulum  in  diabeticis,  quidquam  aut  fermentati- 
oni,  aut  indiciis  chemicis  cedit. 

Praeter  hoc  saccharum,  nihil  fere  additur,  sed 
urea  propemodum  abest,  necnon  acidum  uricum,  al¬ 
bumen,  et  sales,  quales  urinae  sanae  inesse  consueve¬ 
runt.  Inde  fit,  ut,  calore  admoto  urina  Diabetica 
perfacile  fermentescat,  atque  post  fermentum  alcohol 
distillando  praebeat,  vix  aut  ne  vix  quidem  putredi¬ 
nis  odorem  (qui  fere  a  muco  aut  albumine  pendet) 
exhalet. 

Neque  tamen  is  sum,  qui  hunc  limpidum  laticem 
inodorum  pronuntiem,  quoniam  egomet,  quoties  ad 
aegrum  accessi,  odorem  quasi  foeni  recentis,  vel  Fru¬ 
menti  germinati  (Bynes  veterum)  nunquam  non  ol¬ 
feci.  An  vero  haec  annotatio  ad  halitum  corporis, 
rapidamque  cibi  acetificationem  in  primis  viis  refer¬ 
ri  possit,  judicent  docti ;  sed  non  silendum  putavi, 
cum  vix  in  auctoribus  obveniat.  Urinae  pondus  spe¬ 
cificum  1020  plerumque,  aliquando  tamen  1050 ; 
sanae  vero  urinae  ab  1003,  ad  1033. 

Sitis  multum  variat  pro  copia  ac  vehementia,  ve- 
luti  jam  dictum  est.  Plerisque  fauces  et  linguae, 
aridae,  rugosae,  facile  potum  quo  refrigerentur  sua¬ 
dentes.  Nonnunquam  vero  hae  partes  humidae  et 
molles  sunt,  dum  sitis  gravissima  perpetuo  urget. 

Cibi  desiderium  fere  semper  magnum  est ;  ita 
tamen,  ut  non  defuerint  exempla  quibus,  mirabile 
dictu,  et  desiderium  cibi,  et  fastidium  una  adesset. 
Voracitas  tanta  est,  ut  nihil  fere  esculentorum  ab¬ 
nuat.  Postremo,  macies  modo  ab  initio  incipit, 
modo  per  maximam  mali  partem  abest,  et  singulare 
exemplum  narratur  Doctore  Bardsley,  ubi  pingue¬ 
factus  est  miser  interim. 

De  cutis  varia  conditione  jam  supra  satis  proposui. 

Generis  nervosi  affectum  nimis  perfunctorie  hoc 
morbo  notatum  hactenus  credo.  Moestitia  enim 
animique  depressio  non  alia  causa  explicari  possunt ; 
et  obscuri  dolores  fortasse  eodem  pertinent.  Quin- 
imo  omnibus  fere,  quos  vidi,  Diabeticis,  oculi  pupil¬ 
la  constanter  dilatata  est ;  quae  res,  nisi  a  generis 
nervosi  turbatione,  et  quasi  oppressione,  oriri  non 
potest. 

Illud  vero  signum  me  apud  auctores  offendisse  non 
memini. 

DE  CADAVERUM  INCISIONE. 

In  universum,  nihil  est,  quod  in  cadavere  aperien¬ 
do  affore  praediceres  ;  verum  in  longo  hujusmodi 
morbo,  ubi  lenta  tabe  aeger  consumitur,  vix  speran¬ 
dum  est,  ut  omnia  interanea,  omnibus  exemplis,  in¬ 
tegra  esse  poterint.  Quae  tamen  inventa  sunt  raro 
sibi  similia. 

Renes  aliquando  auctae  actionis  indicia  exhibent, 
rubentes,  solito  ampliores,  molles.  Ureteres  dilatati 

aliquando  pus  continent,  vesica  urinae  amplificata, 
vel  crassior,  contracta. 

Ventriculi  Pyloris  inflammationis  notas  saepe  os¬ 
tendit,  nec  raris  exemplis  Lienem  et  Pancreas,  He¬ 
par,  steatomate,  etiam  inflammatione  affici  confir¬ 
mant  Constantinus  Africanus  et  Mead ;  quamvis 
autem  nuperi  quidam  negant,  non  video  cur  vinolen¬ 
ti,  qui  saepe  in  hoc  malum  incidunt,  magna  Hepata 
non  diabete*  perinde  ac  aliis  intemperantiae  suae  ter¬ 
minationibus,  nanciscerentur.  Omnium  macies  in¬ 
signis  est,  adipe  resumpto,  materiaque  gelatinosa  ei 
substituta  $  pauculos  tamen  pinguescere  supra  tra¬ 
didi.  Glandulae  mesenterii  tumefactae,  durae,  pul¬ 
mones  tuberculis,  ulceribus,  vel  vomicis  obsiti,  mus¬ 
culi  flaccidi,  fragiles,  rubri.  Membrana  quoque  in¬ 
tima  aortae  et  ramorum  ejus  ruberrima  nonnunquam 
visa.  Repeto  demum  plerisque  corporum  partibus 
nihil  praeter  naturam  monstrari. 

DE  CAUSIS. 

Causae  morbi  alicujus  sese  naturaliter  in  praedispo. 
nentem,  excitantem,  ac  proximam  diducunt.  Diabe¬ 
tes  similem  agnoscit  divisionem. 

Causae,  quae  ad  hunc  morbum  homines  disponunt, 
incognitae  sunt :  neque  vero  constat,  an  alius  prae 
alio  homine  magis  proclivis  existat.  Exemplum 
audivi,  quo  robustissimus  juvenis,  paucis  post  frigus 
admotum  horis,  malo  correptus  est  \  et  caballi,  eo¬ 
dem  propter  victum  vitiosum  affecti,  nullam  praedis- 
positionem  ostendunt. 

Illud  saltem  constat,  pauperes  apud  Scotos,  uti 
supra  diximus,  fortasse  omnium  frequentissime  hoc 
vitio  laborare  ;  quae  gens  durum  utique  vitae  genus 
ducit,  sed  ex  toto  non  magis  grave,  quam  apud  cae- 
teras  nationes  haud  ita  proclives.  Nec  victus  rem 
elucidat ;  nam  farina  avenacea  non  magis  iis  solus 
cibus  est,  aut  “  aqua  vitae”  frequentior  potus,  quam 
Plebi  Hiberniae  septentrionalis.  Frigus,  quod  alii 
accusant,  probabilior  videtur  causa  praedisponens ; 
tamen  Sueci,  Dani,  Norvegii  coelum  longe  frigidius 
habent. 

Quanquam  vero  simplices  causae  vix  ad  Diabetem 
praeparare  valeant,  plures  tamen  conjunctae  fortassis 
rem  efficere  poterunt. 

Farina  quidem  avenacea  adeo  non  Diabetica  est, 
ut  experimenta  Krimeri  monstrent,  eam  solum  esse 
ex  vulgaribus  frumentis,  quae  hac  facultate  careat. 
Nihilominus,  Alcohol,  Frigus,  et  Dyspepsia  omnia 
sigillatim  urinam  movere  solent ;  et  conjuncta,  ut 
saepe  apud  monticolas  Scoticos  sunt,  morbum  gignere 
posse  nemo  negabit ;  quanquam  haud  facile  videat, 
cur  eadem  apud  alias  gentes  conjunctio  malorum, 
eundem  effectum  non  consequeretur. 

Denique  saepe  apud  divites  et  luxuriosos  observa¬ 
tur  ;  potulentos,  mulierosos,  evacuatione  aliqua  mag¬ 
na  debilitatos,  afficiens  ;  sed  an  hae  res  praedispo- 
nentes  vel  excitantes  sint,  jure  dubites  ;  nec  minus 
de  iis  exemplis,  quae  Reil  ac  Storer  collegere,  ubi 
plures  ejusdem  familiae  corripere  visus  est  Diabetes. 

Causis  excitantibus  nihil  obscurius»  Saepe  qui- 

dem  urinae  fluxus  quidam  solito  major,  variis  diure¬ 
ticis,  victu  farinaceo,  Frigore,  Exanthematis,  Febre, 
acribus  ingestis  excitatur,  atque  hae  res,  in  libris  me¬ 
dicorum,  pro  causis  Diabetis  receptae  sunt.  Longe 
vero  plura  exempla  sine  ulla  causa  manifesta  super¬ 
veniunt.  Krimer  supra  citatus,  fugacem  nuper  ope 
victus  farinacei  induxit  in  variis  animalibus  Diabe¬ 
tem,  quem  Electricitate  sola  fugavit.  Singulas  ta¬ 
men  causas  persequi  nolo  ;  quippe  quarum  haud  pau¬ 
cae  non  minus  ineptae  sint,  quam  ea  Amati  Lusitani, 
qui  farcimine  piperato  comesto  illum  oriri  se  vidisse 
scribit !  Qui  plura  de  bis  causis  velit,  adeat  libel¬ 
lum  Doctoris  Trnka  de  Diabete. 

De  causa  proxima  innumerae  opiniones  fuere : 
Araeteus,  totius  corporis  colliquationem  esse.  Ga¬ 
lenus,  cum  multis  aliis,  renis  vitium.  Constantinus 
Africanus,  Ricardus  Mead,  jecur  morbosum  suo  mu¬ 
nere  male  fungi.  M.  Lister,  F.  Home,  G.  Cullen, 
Rollo,  ventriculi  affectionem  obscuram. 

Willisius  sanguine  soluto,  vel  sero  cum  crassamen¬ 
to  non  rite  admisto,  originem  ducere.  Junckerus 
lympham  a  pinguedine  liquefactam  ad  renes  dirigi, 
“  motu  quodam  turbatorio ,  indeque  demum  expelli,’’ 
opinatus  est. 

Boerhavius  renum  laxitatem  accusat.  Dolaeus  ait, 
“  tubulos  per  omentum  ex  fundo  stomachi  prodeun¬ 
tes  nimis  laxos  culpo.”  Per  hos  enim  patentiores 
ductus  sine  mora  pergit  ad  renes  quicquid  est  potu¬ 
lenti.  Trnka  absorptionem  aquae  ab  aere  atmosphae- 
rico  accusat,  renes  ad  auctam  secretionem  stimulare 
reputans.  Experimentis  enim  Francisci  Home,  ac 

Doctoris  Bardsley  satis  constat,  aerem  aqua  sua  Dia¬ 
beticis  privari,  scilicet  absorptione  per  pulmones  cu¬ 
temque  facta ;  quin  clarissimus  nuper  Gregorius, 
corpus  oleo  illinendo,  morbum  magna  ex  parte  fu¬ 
gavit. 

Dr  Alexander  Robertson  in  speciali  dissertatione 
nuper  edita,  Pulmonis  vitium  quod  minus  solito  acidi 
carbonici,  plus  vero  nitrogenii  edi  se  invenisse  pro¬ 
priis  experimentis  docet,  causam  proximam  verisimi¬ 
lem  putat. 

Darvinus,  fere  cum  Dolaeo,  aquam  ingestam  e 
ventriculo  recta  per  Lymphatica  ad  vesicam  ferri 
contendit. 

Ex  hac  magna  sylva  contrariarum  sententiarum, 
ea  mihi  magis  placet,  quae  morbosum  cibi  conco¬ 
quendi  processum  amplectitur.  Omnia  enim  ei  fa¬ 
vent,  morbida  concoctio,  fames  insatiabilis,  potusque, 
Glandularum  mesentericarum  morbus,  sanguinis  seri 
mutatio,  saccharum  demum  copiosum,  absentia  ureae, 
acidique  urici.  Non  tamen  dissimulandum  est,  ex¬ 
perimenta  Krimeri  his  adversari ;  licet  fortasse  aliam 
explicationem  accipiant.  Certe  cibi  genere  multum 
afficitur  \  fruges  enim  omnes  augent,  carnes  immi¬ 
nuunt  ;  sed  inter  tantam  medicorum  discrepantiam, 
nihil  definire  velim. 

DE  SIGNORUM  RATIONE. 

Hanc  magna  ex  parte  causa  proxima  absumpsit, 
quamvis  pauca  quaedam  restent  melius  hoc  nomine 

recensenda,  sitis  et  voracitas  a  perpetuo  corporis  de¬ 
tritu  facile  explicantur.  Ita  enim  omnia  animalia 
natura  finxit  ut  post  evacuationem  humorum  aliquam 
magnam,  supplementum  appeterent,  cibumque  po¬ 
tumque  ingererent.  Ergo,  urina  ad  plures  amphoras 
fluente,  necesse  est,  ut  novae  materiae  pabulique  in¬ 
gerendi,  desiderium  excitetur. 

Ariditas,  rugositas,  duritas  cutis,  a  sudore  sup¬ 
presso  evidenter  provenit,  non  aliter  quam  in  aliis 
morbis  esse  solet,  quibus  serum  sanguinis  alio  diver¬ 
sum  fuit.  Marcor  proculdubio  eandem  habet  origi¬ 
nem,  seri  enim  quaevis  detractio  cito  corpus  tabefa¬ 
cit  ;  et,  pauci,  qui  interim  pinguesere  videntur,  ab¬ 
sorptionem  pulmonis  monstrant,  nequaquam  huic 
marcoris  origini  obstant.  De  saccharo  in  urina  pa¬ 
rum  affirmare  ausim.  Cum  vero  chylo  sanissimo  il¬ 
lud  insit,  haud  adeo  difficile  conceptu  fit,  in  concoc¬ 
tione  morbosa  paulo  plus  formari.  Quod  sanguis 
non  ostendat,  non  magni  momenti  aestimo,  quoniam 
gravissima  salivatione  laborantium  sanguis  ne  parti¬ 
culam  quidem  Hydrargyri  monstret,  utut  per  omnes 
secretiones  hoc  manifestum  sit. 

Dilatationem  pupillae  supra  memoratam,  haud  fa¬ 
cile  explicabis ;  nisi  affectu  quodam  generis  nervosi ; 
fortasse  propter  sanguinem  cerebrum  prementem. 
Eo  proclivius  sum,  quod  ipse  saepe  notaverim,  ut  si 
aeger  forte  antrorsum  procumberet,  illico  sanguis  ad 
caput  magno  impetu  ruit ;  et  vertigo  cujus  supra 
memoravi,  aggreditur. 

DE  PROGNOSI. 

Haec  semper  mala.  Leviora  quidem  exempla, 

quibus  urina  naturae  normam  haud  multum  excessit, 
aut  temporis,  aut  medici  auxilio  aliquando  levantur  ; 

sed  hoc  morbo  laborantium  longe  maximus  numerus 
ad  Orcum  et  Tartara  nigra  descendunt.  D.  Gre- 
gorius  ex  50  sibi  commissis,  ne  unum  quidem  sana¬ 
vit. 

DE  DIAGNOSI. 

Fluxus  urinae  copiosus,  subdulcis,  cum  macie, 
hunc  morbum  facile  ab  omnibus  aliis  discernit. 

DE  CURATIONE. 

Pro  causa  quam  assumunt  proxima,  auctores  cu¬ 
ram  Diabetis  variarunt ;  sic  tamen  ut  praecipue 
Nauseosa ,  Pinguia,  frugibus  simul  negatis,  adstrin- 
gentia,  Purgantia,  Antispasmodica,  Diaphoretica, 
Roborantia,  Alterantia ,  inter  quae  Hydrargyrus,  E- 
metica,  sanguinis  missiones  adhibita  fuerint.  Ho¬ 
rum  optima  fortasse  victus  ex  animalibus,  et  adstrin- 
gentia.  Victus  carnosus  eo  consilio  datur,  ut  et 
minus  aegrotans  voret,  et  nihil  intus  recipiat,  quod 
facile  in  saccharum  convertatur. 

Experimentis  multis,  non  tantum  Francisci  Home, 
qui  auctor  fuit,  sed  et  Rollo,  multorumque  sequa¬ 
cium,  constat  morbum  ab  hoc  aliquando  sanari,  saepe 

mitigari.  Egomet  faeminam  generosam  vidi,  quae 
ovis  coctis  solis  diu  nutrita,  et  bene  valuit,  et  pue¬ 
ros  feliciter  enixa  est,  postquam  Diabete  satis  gravi 
affecta  est.  Longe  vero  saepius  talis  victus  malum 
protrahit,  sed  non  fugat. 

Ex  adstringentibus  aqua  calcis,  arbutus  uva  ursi, 
kino,  catechu,  alumen,  quercus  vulgo  laudantur. 

Fluxum  urinae  minuunt ;  atque  opium,  utpote 
quod  et  cutem  aperiat,  et  urinae  fluxum  cohibeat, 
huic  usui  melius  accommodatur.  Ex  purgantibus, 
Rheum  Palmatum  id  habet  quod  et  adstringit,  et  ro¬ 
borat  ;  et  a  nonnullis  propria  potentia  urinae  sup¬ 
primendae  pollere  creditur.  Cum  opio  semper  con¬ 
jungi  debet,  ne  alvus  nimis  adstricta  evadat.  Doc- 
tores  Warren  et  Black,  opio  ipecacuanam  et  kino 
adjecere.  Aliquot  ab  hinc  annis,  Doctor  Watt  san¬ 
guinis  missionem  in  usum  revocavit ;  atque  haec  pro- 
culdubio  morbum  pro  tempore  lenit,  Sacchari  forma¬ 
tionem  impedit ;  sed  vires  misere  conterit,  nec  raro 
inopinatam  mortem  intulit.  Pro  auxilio  ergo  ha¬ 
benda  est,  sed  non  pro  remedio  principe  :  vesicato- 
ria  supra  renes  tutiora  sunt,  vel  hirudines. 

De  roborantibus  nihil  addo,  quippe  quae  in  hoc 
eadem  sint,  ac  in  aliis  morbis.  Phosphorum  apud  me¬ 
dicos  Continentis  dari  audio  ;  et  Electricitas  animalia 
diabetica  Krimeri  sanavit ;  an  vero  aut  haec  aut  ille 
in  liomine  diabetico  multum  valeret,  aliis  dicendum 
relinquo. 


FINIS. 


